Budapest, 2021. február 3.

**Őrizzék meg az igazolásokat**

**Február közepéig mindenkinek meg kell kapnia a tavalyi jövedelme és esetleges önkéntes pénztári, nyugdíj-előtakarékossági vagy nyugdíjbiztosítási befizetései után a munkáltatói, kifizetői és pénztári igazolásokat. Ezek alapján ellenőrizhető az szja-bevallási tervezet és érvényesíthető az adó-visszatérítés.**

A munkáltatók, kifizetők úgynevezett összesített igazolást állítanak ki a dolgozóiknak, a tavalyi kifizetésekről, juttatásokról (M30-as igazolás), valamint – ha volt ilyen – a kedvezményre és rendelkezésre jogosító összegekről. Az összesített igazolást idén február 1-jéig, a kedvezményekre, rendelkezésekre jogosító igazolást pedig február 15-ig kell mindenkinek megkapnia.

A dokumentumokat meg kell őrizni, mert március 15-e után, amikortól már megtekinthető lesz a NAV által elkészített adóbevallási tervezet, ezek alapján egyeztethetőek az adatok, illetve érvényesíthető az adó-visszatérítés.

Az igazolásokat legalább az elévülési idő lejártáig szükséges megőrizni.

A NAV eSZJA oldalán már minden szja-bevallási információ elérhető, emellett a NAV folyamatosan közzéteszi az aktuális tudnivalókat a bevallási tervezettel kapcsolatos határidőket és teendőket.

**Nemzeti Adó- és Vámhivatal**

*Dr. Kis Péter András*

*szóvivő*

*06305429418*

*sajto@nav.gov.hu*